ועדת העבודה, הרווחה והבריאות, כנסת 23, פרוטוקול מספר 19, 2020-06-29 13:08

חיים כץ: צהרים טובים.

חיים כץ: יום שני בשבוע, 29 ביוני 2020, ז' בתמוז התש"ף ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעה לסדר היום בנושא: "מאות חרדים בני שירות לאומי אזרחי שהוצאו לחל"ת ואינם מקבלים דמי ביטוח לאומי" של חברת הכנסת קטי קטרין שטרית וחבר הכנסת יעקב אשר.

חיים כץ: בבקשה גברתי.

קטי קטרין שטרית: תודה.

קטי קטרין שטרית: היושב ראש, מאוד מאוד חשוב לנו שהחרדים ישרתו בשירות אזרחי לאומי.

קטי קטרין שטרית: אנחנו מעודדים את זה, אנחנו חושבים שזה מהלך חשוב מאוד.

קטי קטרין שטרית: הרי באים אליהם בטענות ואומרים להם שהם לא תורמים לחברה, שאין להם חובות, שהם רק מקבלים וכולי וכולי.

קטי קטרין שטרית: ובכן, כנראה שנעשה פרויקט מאוד מאוד מבורך והצטרפו כ-1,300 משרתים שמשרתים שירות אזרחי לאומי, שהוא דבר מאוד מבורך.

קטי קטרין שטרית: אבל מה, מתוכם 400 עובדים בצורה מסודרת ומקבלים תלושים וכנראה ש-200 מהם הוצאו לחל"ת.

חיים כץ: לא הבנתי.

חיים כץ: יש 1,300 מתוכם 400 עובדים ומתוך ה-400 הוצאו 200 לחל"ת.

קטי קטרין שטרית: כן.

קטי קטרין שטרית: אתה צריך להבין משהו.

קטי קטרין שטרית: מדוב בחרדים שהם נשואים.

קטי קטרין שטרית: חלקם הגדול, אם לא כולם, נשואים.

קטי קטרין שטרית: יש להם ילדים, הם צריכים לפרנס, כך שהם גם עושים את השירות – שזה לחלוטין דבר מבורך – ולצדו הם גם באים לפרנס.

קטי קטרין שטרית: מתוכם 200 הוצאו לחל"ת.

יעקב אשר: אני רוצה לתקן.

חיים כץ: אתה תדבר אחר כך.

חיים כץ: היא תגיד את מה שהיא רוצה ואתה תגיד את מה שאתה רוצה ואני אשמור על כבודך ואף אחד לא יפריע לך כאן.

קטי קטרין שטרית: מכוח החוק מותר להם לפני השירות האזרחי לאומי לעבוד, במקביל לשעות שהם נותנים בשירות.

קטי קטרין שטרית: אבל הם לא זכאים לדמי אבטלה.

קטי קטרין שטרית: זאת אומרת, הוציאו לחל"ת והם לא זכאים לשום דבר.

קטי קטרין שטרית: זה אומר שאנחנו מונעים מהם את החלב, את הלחם, את הדברים הבסיסיים שיש להם כשהם עובדים ומצליחים להביא פרנסה הביתה.

קטי קטרין שטרית: זה מעמיד אותם במצב כזה שחלקם שוקלים לעזוב את השירות האזרחי.

קטי קטרין שטרית: איזה מין מוסר ערכי אנחנו מעבירים כאן לציבור דווקא בעת הזאת?

קטי קטרין שטרית: ואנחנו מדברים על הוראת שעה, אנחנו מדברים על מגיפה שפוקדת אותנו היום, על אתגר שהוא לכולנו ובטח לאותם 200 אנשים שפשוט פוגעים בהם עכשיו.

קטי קטרין שטרית: אני אומר לך מה האמירה החשובה ביותר ולמה אני נרתמתי לנושא הזה.

קטי קטרין שטרית: מה המסר שאנחנו מעבירים לדור הבא?

קטי קטרין שטרית: אל תלכו לשירות האזרחי לאומי.

קטי קטרין שטרית: אל תעשו את זה.

קטי קטרין שטרית: למה?

קטי קטרין שטרית: כי אם חלילה תהיה מגיפה, אם חלילה יהיה נגיף, אם אתם תצטרכו לצאת לחל"ת או לפיטורים, אתם לא תהיו זכאים לדמי אבטלה.

קטי קטרין שטרית: חיים, תבין, אנחנו מדברים על סכום שהוא מזערי, שהוא אפסי, אפילו לא מיליון שקלים.

קטי קטרין שטרית: זה לא סכום שיגרום כאן לפשיטת רגל.

קטי קטרין שטרית: הם גם לא יעמדו ויפגינו.

קטי קטרין שטרית: אין סנקציות שהם יפעילו עלינו.

קטי קטרין שטרית: אנחנו דווקא צריכים לשמש להם פה ואוזן.

קטי קטרין שטרית: דווקא אנחנו כחברי הכנסת צריכים להרגיש אחריות לסייע להם אפילו במעט הזה.

חיים כץ: תודה רבה.

חיים כץ: חבר הכנסת יעקב אשר.

יעקב אשר: אדוני היושב ראש, הצטרפנו להצעה לסדר היום.

יעקב אשר: קטי הייתה הראשונה שהגישה אותה ואנחנו הצטרפנו אליה.

יעקב אשר: קיבלנו כולנו הרבה מאוד פניות מאנשים.

יעקב אשר: אני לא אומר לאנשים מה לעשות ואיך לעשות, כל אחד ישאל את רבותיו ויעשה מה שהוא צריך לעשות אבל לדבר אחד אני כן צריך לדאוג, שמי שנמצא בתוך הסדר מסוים כזה של שירות אזרחי, לא צריך בגלל זה להיפגע, בטח לא בימים של קורונה כי בימים של קורונה המדינה בעצם נתנה דברים מעבר.

יעקב אשר: אני לא זוכר ואתה לא זוכר מתי המדינה נתנה מענק לעצמאים אבל בקורונה זה קורה.

חיים כץ: אישרו כאן היום מענק לאנשים מעל גיל 67.

יעקב אשר: נכון, ותבורך.

קטי קטרין שטרית: כל הכבוד על הרגישות שיש לך.

יעקב אשר: תבורך על זה.

יעקב אשר: אני יודע דבר אחד.

יעקב אשר: אותנו לימדו שיש חוק והחוק אומר שמשרת בשירות לאומי אזרחי לא יעבוד בשעות השירות בעבודה המזכה שכר.

יעקב אשר: זאת אומרת, יש לו את שעות השירות – הם מחלקים את זה לשנתיים, שלוש, כל מיני דרכים – ובשאר השעות הוא יכול לפרנס את משפחתו כי מדובר, כמו שאמרה קטי, באנשים בעלי משפחות.

יעקב אשר: לכן אין שום סיבה בעולם שהם ייפלו בין הכיסאות בעניין הזה.

חיים כץ: המרווחים בין כיסא לכיסא גדולים בתקופת הקורונה.

חיים כץ: יש מרווח של שני מטרים בין כיסא לכיסא.

יעקב אשר: אתה יודע כמה נופלים בשני המטרים האלה?

יעקב אשר: אם יש אחד שיכול להרים אותם, זה אתה אדוני בוועדה שלו.

חיים כץ: אל תיתן לי כוחות שאין לי.

יעקב אשר: אני מבקש בעניין למצוא לזה פתרון עכשיו, פתרון רטרואקטיבי מתחילת האירוע, חד משמעית רטרואקטיבי מתחילת האירוע, שתקופת האכשרה שלהם תקוצר כמו שקיצרו לכולם.

יעקב אשר: אם אחד עובד, עד היום הוא היה צריך 12 חודשים תקופת אכשרה אבל התקופה קוצרה לשישה חודשים.

יעקב אשר: אותו אחד שחייב בשישה חודשים, התקופה תרד לשלושה חודשים בשירות האזרחי.

יעקב אשר: למנוע את העוול הזה.

יעקב אשר: זה לא הרבה כסף, כמו שאמרה קטי.

יעקב אשר: צריך פשוט להחליט.

יעקב אשר: שנינו כבר כמעט תיאומים סיאמיים, גם היא הגישה הצעת חוק.

קטי קטרין שטרית: אני הגשתי חוק בנושא.

קטי קטרין שטרית: לתקן את התקנות.

יעקב אשר: גם אנחנו בדרך להצעת חוק.

יעקב אשר: אנחנו נאחד ונגיש את זה כדי לתקן את זה להבא.

קטי קטרין שטרית: את החוק של הביטוח הלאומי.

יעקב אשר: כרגע אנחנו מדברים על התיקון של העזרה הראשונה.

חיים כץ: למה אתה לא מבקש פטור מחובת הנחה?

יעקב אשר: יכול להיות שנבקש.

יעקב אשר: עוד לא הגשנו.

חיים כץ: אנחנו מנסים לעזור.

חיים כץ: היא חברת כנסת חדשה ויש כאן עוד שני חברי כנסת חדשים אבל אתה חבר כנסת ותיק.

חיים כץ: יש לך ניסיון ויש לך יכולות.

חיים כץ: אתה לא רוצה שאני אומר מה היכולות שלך.

יעקב אשר: לא.

יעקב אשר: אל תספר לכולם שלא תהיה עין הרע.

חיים כץ: הבן אדם הזה הציל את בני ברק.

חיים כץ: הוא הוציא את בני ברק מהעוני, במחשבה קדימה.

חיים כץ: הוא עשה אזור תעשייה ענק ובנייני משרדים ליד אצטדיון רמת גן והציל את העיר בני ברק.

חיים כץ: הציל אותה.

חיים כץ: הציל את התושבים.

חיים כץ: את העירייה הוא לא הציל, הבניין עומד.

חיים כץ: עבור תושבי בני ברק הוא היה כמו משיח, להבדיל אלפי הבדלות.

חיים כץ: זה בהגדרה.

חיים כץ: לך יש ניסיון.

חיים כץ: אם נדמה לך שאנחנו נמצאים בתקופה מיוחדת, ואנחנו נמצאים בתקופה מיוחדת כי מעולם לא ידענו משבר כזה, במקביל לביטוח לאומי - עוד מעט נשמע את האוצר – פטור מחובת הנחה, חקיקה שאתה מעביר טרומית, נעביר את זה לכאן ואם אין לך התנגדות אוצר, קח שבוע עד 10 ימים, ותופר את החוק.

יעקב אשר: אני מקבל את דעתך.

חיים כץ: אין לי סמכות לבוא ולהורות לאוצר שישלם.

חיים כץ: אני יכול להמליץ ולבקש.

יעקב אשר: בוא נתחיל עם זה.

חיים כץ: הפעולה שלך תהיה הרבה יותר מהירה.

חיים כץ: חבר הכנסת אבוטבול, אתה ביקשת להתייחס?

חיים כץ: בבקשה.

יעקב אשר: אחר כך ברוכי ידבר.

חיים כץ: נברך אותו בברוך הבא.

משה אבוטבול: גם אני מצטרף לברכות ומאחל לך הרבה הצלחה ושיוביל הרבה דברים טובים כמו שהוא יודע לעשות.

משה אבוטבול: אני נמצא כאן כי אני גם בוועדת הקורונה הקודמת הייתי חבר ושם השתדלתי לטפל בנושא הכאוב הזה מאחר ואני חושב שיש כאן סוג כזה של אמירה מסוימת.

משה אבוטבול: אנחנו הרי במדינה מנסים כמה שיותר לעודד אנשים ממגזרים כאלה ואחרים לצאת ולשרת בצבא.

משה אבוטבול: אז אלה באמת הלכו צעד מצוין והלכו לשירות אזרחי מהסוג הזה.

משה אבוטבול: לא יתכן שביום פקודה, כשהם צריכים אותנו בנושא הזה, אנחנו חלילה לא נמצאים לצדם לתת להם כתף.

משה אבוטבול: אני ביקשתי שיצטרף מנכ"ל "בצלמו", שי גליק, שיהיה שותף לפגישה.

חיים כץ: התחלת לנהל לי את הוועדה?

משה אבוטבול: לפני כן ביקשתי ממך.

משה אבוטבול: חיים, אני אדם מנומס.

חיים כץ: אני איענה לבקשתך.

משה אבוטבול: אתה אפשרת לי את זה.

משה אבוטבול: אל תיראה כבש כשאתה אריה.

חיים כץ: אתה יכול לחזור שוב על המשפט הזה?

משה אבוטבול: אל תהיה כבש כשאתה נראה כמו אריה.

חיים כץ: הוספת את המילה "נראה".

משה אבוטבול: כפי שאמר יעקב אשר, אני מפחד מעין הרע, שלא יעשו עליך עין הרע.

משה אבוטבול: ביקשתי את שי גליק שיהיה שותף לפגישה כי הוא עורר אותנו.

חיים כץ: הוא יהיה.

משה אבוטבול: הוא נמצא ב-זום.

משה אבוטבול: אני אשמח שהיושב ראש יאפשר לו לומר מספר מלים.

משה אבוטבול: המסר שלי הוא מאוד מאוד ברור.

משה אבוטבול: כמובן שחברי הכנסת היקרים – הרב יעקב אשר והגברת קטי שטרית - - -

חיים כץ: וחבר הכנסת אליהו ברוכי.

משה אבוטבול: בהחלט.

משה אבוטבול: אליהו ברוכי שנמצא כאן כחבר כנסת חדש.

משה אבוטבול: הנושא הזה הוא נושא ישן ואני חושב שהגיע הזמן לתקן את העוול הזה ולו גם לתת קריצה של חיבה וחיוך לאותם אלה שעשו צעד קדימה וכן הסכימו ללכת לשירות לאומי ולעזור להם כדי להתפרנס.

משה אבוטבול: אם אפשר, כפי שאמרו, רטרואקטיבית, אני מאוד אודה לכם.

חיים כץ: אם מחוקקים, יש כאן בעיה בחקיקה כי אני לא מכיר חקיקה רטרואקטיבית.

קטי קטרין שטרית: אני יותר התייחסתי לגבי העתיד.

יעקב אשר: אני כן רוצה להתעקש על העבר.

חיים כץ: הבנתי.

יעקב אשר: אני אומר גם באיזה אמצעי.

יעקב אשר: אם יושב ראש הוועדה ידבר עם שר האוצר בעניין הזה – ומדובר כאן בסכומים קטנים – אני מעריך שיושב ראש הוועדה יוכל להכריז בעוד ימים ספורים שהדבר הזה תוקן.

יעקב אשר: יש דברים שהם בסמכויות הממשלה היום גם בלי חוק.

חיים כץ: עכשיו אל תפריעו לחבר הכנסת אליהו ברוכי שלפחות כאן בדיון הזה, זה דיבור ראשון שלו.

אליהו ברוכי: אני אהיה קצר.

חיים כץ: אתה יכול לדבר כמה שאתה רוצה.

חיים כץ: קח שעה.

אליהו ברוכי: מדובר באנשים, כמו שאמר הרב אבוטבול הזכיר, שעשו צעד מסוים, הלכו מול המסלול הרשמי והעבודה שלהם היא לפי חוק.

אליהו ברוכי: הם שילמו ביטוח לאומי וחלקם לא צריך להיגרע מול כל שאר עובדי המשק.

יעקב אשר: קצר ולעניין.

חיים כץ: תודה רבה.

חיים כץ: שי גליק עוד לא מחובר.

משה אבוטבול: אנחנו את שלנו עשינו.

חיים כץ: אנחנו ניתן לו לדבר.

קטי קטרין שטרית: אני יכולה להעיר הערה?

חיים כץ: ודאי.

קטי קטרין שטרית: רציתי לומר לך מה עשיתי לגבי העוול שנגרם.

קטי קטרין שטרית: אני הרי קוראת לזה עוול.

קטי קטרין שטרית: קודם כל, לגבי הפיצוי המיוחד עבור 200 האנשים, הרשות לשירות אזרחי לאומי עמדה בקשר עם צוות התעסוקה של אגף התקציבים באוצר.

קטי קטרין שטרית: הם טענו שהם נתקעו בגלל בעיה משפטית, להמשיך את התהליך ואז הם הפסיקו.

קטי קטרין שטרית: בהתחלה הם מאוד רצו.

קטי קטרין שטרית: אם האוצר נמצא כאן, שיתייחס.

חיים כץ: נתחיל עם ראובן פינסקי, מנכ"ל רשות שירות לאומי אזרחי.

ראובן פינסקי: תודה.

ראובן פינסקי: צהרים טובים.

ראובן פינסקי: אני מנכ"ל רשות השירות האזרחי.

ראובן פינסקי: נתחיל בזה שגם אנחנו מודים על ההצעה לסדר.

ראובן פינסקי: כדי להבדיל, כיום משרתים בשירות הלאומי אזרחי בכל המסלולים יחד כ-18,000 משרתים.

ראובן פינסקי: המשרתים החרדים שונים מאוד בכמה היבטים.

ראובן פינסקי: ההיבט האחד, רובם המוחלט נשואים עם ילדים.

ראובן פינסקי: מי שלא נשוי ואין לו ילדים, בדרך כלל אם הוא מחליט להצטרף למסלול, ילך לצבא.

ראובן פינסקי: השירות האזרחי מיועד בעיקר לחבר'ה האלה וכמעט 90 אחוזים מהמשרתים הם נשואים עם ילדים.

ראובן פינסקי: הדבר השני.

ראובן פינסקי: האנשים שמצטרפים לשירות הלאומי החברתי, שהוא בעצם פחות שעות מהביטחוני, אחד מתנאי יסוד, הנחת העבודה שלו, שהוא יוכל גם לעבוד ולהתפרנס.

ראובן פינסקי: נוצר מצב שלמרות שחייל שיש לו אישור עבודה גם לא מקבל אבטלה, אבל זה שונה כי אלה משפחות עם ילדים והם נקלעו למצב כלכלי מאוד מאוד בעייתי.

ראובן פינסקי: לכן אנחנו באנו בדברים בשיאו של המשבר עת הדבר הזה צף, ואגב, הוא צף ממשרתים ישירות אלינו.

ראובן פינסקי: אנחנו לא צריכים שום תיווך בעניין.

חיים כץ: כמה משרתים יש?

ראובן פינסקי: בסך הכול בשירות האזרחי יש כ-18,000 משרתים, מתוכם משרתים חרדים, כ-1,300.

ראובן פינסקי: באנו בדברים עם אנשי האוצר שגם הביעו נכונות ברמה המקצועית.

חיים כץ: מה זה הוציאו לחל"ת בשירות אזרחי?

ראובן פינסקי: לא.

ראובן פינסקי: הוא עושה שירות אזרחי מספר שעות ביום ובשאר השעות יש לו אישור לעבוד והוא מקבל תלוש משכורת.

ראובן פינסקי: הוא לא הוצא לחל"ת מהשירות.

ראובן פינסקי: כל מי ששירת, ימשיך לקבל את דמי הכיס שלו.

חיים כץ: אם כן, הוא עובד רגיל.

קטי קטרין שטרית: כן.

ראובן פינסקי: הוא עובד רגיל, מסודר, עם תלוש שכר כדין.

חיים כץ: הוא יצא לחל"ת.

חיים כץ: מה ההבדל בינו לבין עובד רגיל?

חיים כץ: המעסיק מדווח לביטוח הלאומי שהוא יצא לחל"ת ומגיע לו לקבל דמי אבטלה.

חיים כץ: מה ההבדל?

ראובן פינסקי: ממה שאני מבין, על פי חוק ביטוח לאומי, לא זכאים חיילים ומשרתים בשירות אזרחי לדמי אבטלה.

חיים כץ: גם אם הם עובדים?

ראובן פינסקי: כן.

ראובן פינסקי: בנוסף לשירות שלהם.

קטי קטרין שטרית: הבעיה היא בחוק.

ראובן פינסקי: ברגע שהוא הוצא לחל"ת, הוא לא זכאי לדמי אבטלה.

ראובן פינסקי: להערכתנו זה אירוע תקציבי קטן.

ראובן פינסקי: הטענה כל הזמן הייתה של השלכות רוחב אבל אפשר לייחד את החבר'ה האלה ואפשר להביא להם מענק חד פעמי שלא קשור לאבטלה.

ראובן פינסקי: הם נקלעו למצוקה.

ראובן פינסקי: מבחינתנו יש לנו את הדרך העקרונית איך אפשר להעביר מענק.

יעקב אשר: באבטלה נטפל בחוק.

ראובן פינסקי: היו לנו גם איזה שהן הסכמות עקרוניות עם אגף תקציבים.

ראובן פינסקי: הבעיה נתקעה, כפי שאני מבין, בהקשר המשפטי.

חיים כץ: נמצאים כאן שני נציגי אוצר.

חיים כץ: מי בכיר יותר?

אביעד שוורץ: אנחנו שווים.

חיים כץ: משה אבוטבול, בבקשה.

משה אבוטבול: לאור הדברים שלך לגבי האוצר, אני בעצמי דיברתי בעבר עם אסף וסרצוג והוא נתן מספר פעמים הבטחות בנושא הזה ואמר שיטופל, יטופל, יטופל, אבל כלום.

משה אבוטבול: הוא הפנה אותי למישהו בשם דניאל.

משה אבוטבול: הוא כאן?

משה אבוטבול: הכול דיבורים כמו חול ואין מה לאכול.

משה אבוטבול: אתם יכולים להיות יותר אופרטיביים, לתת לנו משהו כדי שנוכל לפתור לאותם אנשים את הבעיה הזאת?

משה אבוטבול: באמת כואב הלב לראות אותם מתחננים על דבר כזה אלמנטרי.

חיים כץ: האוצר, לפרוטוקול שם ותפקיד.

אביעד שוורץ: אביעד שוורץ, אגף התקציבים.

אביעד שוורץ: כמו שנאמר כאן, מי שמשרת בשירות לאומי או בשירות צבאי, לפי החוק לא זכאי לדמי אבטלה אם הוא עובד במקביל.

אביעד שוורץ: אחת הסיבות היא שבסוף בזכאות לדמי אבטלה, אתה אמור - - -

חיים כץ: כמה אנשים כאלה יש?

אביעד שוורץ: בשירות לאומי או צבאי?

חיים כץ: לא.

חיים כץ: כאלה שעובדים בהתנדבות והם לא זכאים מתוקף החוק של הביטוח הלאומי.

אביעד שוורץ: אני לא יודע כמה אנשים.

חיים כץ: כמה כסף זה עולה לנו?

אביעד שוורץ: לתקן את החוק?

חיים כץ: לא.

חיים כץ: כמה זה עולה לנו אם אנחנו מחריגים?

חיים כץ: על איזה מספר אנחנו מדברים אם אנחנו לוקחים את כל אלה שהוצאו לחל"ת ונותנים להם דמי אבטלה?

אביעד שוורץ: לנו אין נתונים על מספר האנשים.

חיים כץ: יש כאן נציג של ביטוח לאומי?

חיים כץ: אין נציג של ביטוח לאומי.

חיים כץ: החבר שלך, השותף, מהאוצר, גם הוא לא יודע?

רועי חן: לא.

חיים כץ: איך אתם באים לכאן לא מוכנים?

חיים כץ: תסביר לי למה אתם באים לכאן לא מוכנים.

רועי חן: אם אפשר לדבר דקה, אני אסביר את הדברים.

חיים כץ: אבל תזכור מה אמרנו כאן.

חיים כץ: יש שני סוגי אנשים.

חיים כץ: יש מסבירים ויש מצליחים.

חיים כץ: ברגע שאתה מסביר – נכשלת.

רועי חן: בסופו של דבר אנשים שמשרתים בשירות צבאי, הם לא באמת פנויים לעבודות ולכן אם הם יבואו לשירות התעסוקה, היכולת שלהם היא הרבה יותר מוגבלת.

רועי חן: הם לא פנויים לעבודה במשרה מלאה ולכן תנאי הזכאות לגביהם שונים.

רועי חן: במקרה הזה באמת יש כאן מצב ייחודי.

רועי חן: הוא עלה ובאמת ראובן, מנכ"ל השירות הלאומי, פנה אלינו בנושא והנושא הזה עלה.

רועי חן: כמו שהוא אמר, יש לנו כיוון עקרוני לגבש מנגנון שיתמוך באותם אנשים, בפרט במרחב של החרדים.

חיים כץ: כנס לפרטים.

רועי חן: אני אכנס.

רועי חן: אני אומר שהמצב של משרתי השירות הלאומי החרדים, כמו שראובן אמר, המאפיינים שלהם שונים מאוכלוסייה רגילה, במיוחד בכך שהם בעלי משפחות ויש להם אישור עקרוני לעבוד באופן קבוע.

חיים כץ: בעוד כמה זמן תוכל לתת לנו מענה?

חיים כץ: אני אחבר אותך לביטוח הלאומי, יש לי שם קשרים, והם ייתנו לך נתונים שיאמרו כמה אנשים כאלה יש.

חיים כץ: השכר שלהם לבטח לא גבוה מדי.

חיים כץ: אם הם עובדים אחרי שעות ההתנדבות, השכר לא גבוה.

חיים כץ: אם אנחנו מדברים על 200 אנשים, אנחנו מדברים על סכום בטל בשישים.

חיים כץ: מה אנחנו יודעים לעשות כדי להחזיר אותם מתקופת החל"ת ולא לפני ה-1 במארס.

חיים כץ: לא לפני כל האירועים של הקורונה.

חיים כץ: מה אנחנו יודעים לעשות שהאוצר יבוא?

חיים כץ: במקביל אני אבדוק מול ביטוח לאומי, אתה תגיד לי תוך כמה זמן תביא לנו תשובה כדי שהוא לא יחוקק ונעשה את זה הוראת שעה או שינוי תקנות.

רועי חן: המטרה שלנו היא למצוא פתרון.

חיים כץ: היום אנחנו יכולים ללכת על דמי אבטלה, עד ה-16 באוגוסט.

חיים כץ: אפשר להכניס את זה בתוך המסגרת עד ה-16 באוגוסט.

קטי קטרין שטרית: מצוין.

חיים כץ: אתה מוסמך לעשות את זה?

רועי חן: לעשות תיקון חקיקה?

רועי חן: לא באנו לכאן לעשות תיקון חקיקה.

חיים כץ: לא תיקון חקיקה.

חיים כץ: הוראת שעה.

רועי חן: לא.

רועי חן: אנחנו רוצים ליצור מנגנון ביחד.

רועי חן: ישבנו ביחד עם השירות הלאומי על מנגנון שייתן את המענה הזה.

חיים כץ: היום עולה במליאה החוק על דמי אבטלה.

חיים כץ: כנראה שמחר הוא יידון כאן בוועדה.

חיים כץ: נכניס שם את ההסתייגות.

קטי קטרין שטרית: מעולה.

יעקב אשר: זאת השיטה.

חיים כץ: מה שאתה צריך לעשות, אני כנראה לא אהיה שם - - -

קטי קטרין שטרית: סליחה, אני הגשתי.

קטי קטרין שטרית: אתה יכול לדבר אלי או שאתה מדבר רק למין זכר?

יעקב אשר: קטי תגיש.

חיים כץ: מה שצריך להיות במליאה, ואני לא אהיה בה - - -

יעקב אשר: המליאה היום, זאת קריאה ראשונה.

חיים כץ: ראשונה, אבל שיאמרו לאיזו ועדה, לומר שזה בא לוועדת העבודה והרווחה.

יעקב אשר: אתה רואה כאן מלחמה לאן זה הולך?

חיים כץ: לא יודע.

חיים כץ: אין לי מושג.

חיים כץ: אני לא אהיה שם.

חיים כץ: אם אתה רוצה פתרון, זאת הכתובת.

חיים כץ: אם זה יבוא לכאן, מחר בלי נדר, נקיים דיון בעניין.

יעקב אשר: אלגנטי לחלוטין.

חיים כץ: אז נכניס מתנדב כי בתקנות הביטוח הלאומי, בכל הנוגע למשרתי השירות הלאומי אזרחי, דא עקא שסעיף 163(ה) לחוק הביטוח הלאומי קובע שלא יראו חייל מתנדב בשירות לאומי או בהתנדבות קהילתית או משרת בשירות לאומי אזרחי כמובטל במהלך תקופת השירות.

משה אבוטבול: למה?

משה אבוטבול: מה היה השיקול?

חיים כץ: מי שעשה את זה, זה אריה דרעי ואני לא יכול לתאר את כל הסיבות שלו.

יעקב אשר: אני מחזיק בידי את חוק השירות האזרחי שקשור לחוק הזה.

יעקב אשר: כאן כתוב: "משרת בשירות לאומי אזרחי לא יעבוד בשעות השירות בעבודה המזכה בשכר".

יעקב אשר: לא יעבוד בשעות השירות.

יעקב אשר: נקודה.

יעקב אשר: לעניין הזה הייתה החרגה בחוק בכוונת מכוון ולכן הדברים האלה משתלבים זה בזה והם לא צריכים להוות תקדים ושום דבר אחר.

חיים כץ: מעניין אותי בכמה אנשים מדובר כי היום רשומים במערכות המוסד לביטוח לאומי כ-13,000 ואתם מדברים על 1,300.

קטי קטרין שטרית: כי זה משהו אחר.

קטי קטרין שטרית: יש כל מיני סוגים של שירות לאומי.

קטי קטרין שטרית: יש שירות לאומי לחרדים, לערבים וכולי.

קטי קטרין שטרית: יש כל מיני סוגים.

קטי קטרין שטרית: אנחנו מדברים רק על החרדים כי הם מוחרגים בגלל שהם בעלי משפחות.

משה אבוטבול: יש לנו ב-זום את שי גליק, מנכ"ל בצלמו.

חיים כץ: בבקשה.

שי שמאי גליק: שלום לכולם.

שי שמאי גליק: אני לא רואה אתכם.

שי שמאי גליק: הדיון מאוד מאוד חשוב.

שי שמאי גליק: צריך להבין שמדובר בסכומים קטנים מאוד.

שי שמאי גליק: נכון, יש 13,000 משרתים אבל אנחנו מדברים על בעיה נקודתית של כמה מאות משפחות בסך הכול, ממש לא הרבה אנשים, וזה לחם וחלב שלהם.

שי שמאי גליק: אנחנו לא מדברים על מותרות, לא על אנשים שצריכים להתפרנס מעבר, לא דיבידנדים של פוקס.

שי שמאי גליק: אנחנו מדברים על אנשים שזאת המשכורת החודשית שלהם ואם אין להם את זה, אין להם כסף.

שי שמאי גליק: צריך להבין נקודה מאוד מאוד חשובה.

שי שמאי גליק: אלה אנשים שהלכו ושירתו ובמסגרת שלהם לא כולם עושים זאת.

שי שמאי גליק: החברה החרדית כולה אומרת שאם האנשים האלה יידפקו, זאת אומרת שהמדינה – סליחה על הביטוי - דופקת את מי שמתכוון לעזור לה.

שי שמאי גליק: זה ייתן מסר שלילי למאות אלפי חרדים.

שי שמאי גליק: אי אפשר לדבר על שילוב חרדים וברגע שהחרדים מבקשים לחם וחלב – לא ביקשו כאן צ'ופרים – לומר אנחנו זורקים אתכם, תתמודדו לבד.

שי שמאי גליק: העצמאים עושים הפגנות אבל לבני השירות הלאומי אין את הכוח הזה.

שי שמאי גליק: אנחנו, אני, קטי, הרב אבוטבול ויעקב אשר, אנחנו הפה שלהם וגם אתה, חיים כץ.

שי שמאי גליק: אנחנו מבקשים ממך שתהיה הפה שלהם ושהוועדה תחליט שחייבים למצוא פתרון לאנשים האלה ששוב, זה הלחם והחלב שלהם.

שי שמאי גליק: אלה לא מותרות, לא דיבידנדים, אלא אלה אנשים שהתנדבו ותרמו ועדיין מתנדבים.

שי שמאי גליק: גם בקורונה רוב האנשים האלה התנדבו במסגרות חירום והם נשארים כמעט בלי שקל בכיס.

חיים כץ: תודה רבה.

משה אבוטבול: שי, תודה.

חיים כץ: האוצר.

שי שמאי גליק: תודה רבה לכולם.

שי שמאי גליק: אני בטוח שתמצאו פתרון.

אביעד שוורץ: בגלל שהבעיה כאן היא נקודתית ואכן למתנדבים החרדים יש מאפיינים שמצדיקים כאן את ההתערבות, הדרך היא דרך תיקון החקיקה.

אביעד שוורץ: בעיה כאן היא באמת נקודתית למשרתים החרדים ולא לכלל המשרתים, לא כל מישהו שבמקרה קצת עובד כדי להרוויח עוד קצת כסף, אלא מדובר באנשים שהם בעלי משפחות והרבה יותר תלויים בפרנסה, ולכן זה גם מוגדר, כמו שיעקב אשר הקריא קודם לכן, צריכים לתת מענה נקודתי להם.

חיים כץ: אתם מוכנים.

חיים כץ: אתם תומכים.

אביעד שוורץ: כן.

אביעד שוורץ: אנחנו עובדים על הכיוון, כמו שראובן הציג.

יעקב אשר: חכמת השולחן.

משה אבוטבול: אם כן, סגרנו את הנושא?

קטי קטרין שטרית: יש שאלה בנושא.

קטי קטרין שטרית: הם כן הכינו מתווה אבל יש שאלה.

קטי קטרין שטרית: פתרתם את הנושא המשפטי?

אביעד שוורץ: לא.

קטי קטרין שטרית: אתם טענתם בפני המינהלת שיש לכם בעיה משפטית.

אביעד שוורץ: נכון.

אביעד שוורץ: עדיין יש.

יעקב אשר: אם הם לא יפתרו, נחזור לכאן.

קטי קטרין שטרית: תחזור לכאן עוד פעם?

קטי קטרין שטרית: זאת הצגה?

קטי קטרין שטרית: אני רוצה שישלמו להם.

קטי קטרין שטרית: אני לא כאן בשביל ההצגה.

קטי קטרין שטרית: אני נמצאת כאן כדי שייתנו להם את הכסף.

משה אבוטבול: בסוף זה יבוא לוועדת החוקה.

חיים כץ: קודם כל, אני מוכן שילך לוועדת החוקה.

חיים כץ: על כמה כסף אתם מדברים?

אביעד שוורץ: זה באמת תלוי במצב המשפחתי של המשרתים, מספר הילדים וכולי.

אביעד שוורץ: זה יהיה מענק של כמה אלפי שקלים.

חיים כץ: כמה אלפי שקלים?

אביעד שוורץ: זה יהיה תלוי במצב המשפחתי.

חיים כץ: זה שישבתם ודנתם, אני בטוח.

חיים כץ: אני בטוח שהתקדמתם אבל כמה אלפי שקלים?

חיים כץ: בערך.

חיים כץ: למשפחה עם שבעה ילדים.

אביעד שוורץ: משפחה עם שבעה ילדים, נראה לי מצב די נדיר בשירות הלאומי.

חיים כץ: משפחה עם שלושה ילדים.

אביעד שוורץ: שוב, על המספרים נעבוד ביחד עם השירות הלאומי.

חיים כץ: מה התקרה שהקצבתם כעלות לנושא?

חיים כץ: אני מכיר קצת את האוצר.

חיים כץ: ישבתם ואמרתם שאתם מוכנים ללכת ובלבד שלא יעבור את ה-700 מיליון שקלים.

חיים כץ: במקרה הזה לא עברתם את ה-700 מיליון שקלים.

משה אבוטבול: אלה ארבעה חודשים.

חיים כץ: משה, סבלנות.

משה אבוטבול: חיים, נשמה טובה, אתה יודע שאותו אחד שעולה לתורה, אומרים לי מי שברך, שתורה מה הוא אומר כמתנת ידו.

משה אבוטבול: הוא לא אומר כמה.

משה אבוטבול: תגיד 50 שקלים, 100 שקלים, אנשים רוצים לשמוע.

חיים כץ: אתה רוצה שהוא יגיד?

משה אבוטבול: כן.

משה אבוטבול: או בגימטריה.

חיים כץ: אם תקשיב, הוא עוד יגיד.

חיים כץ: אם לא תקשיב, הוא לא יגיד.

משה אבוטבול: אני שותק.

יעקב אשר: הוא בסוף יגיד 50.

חיים כץ: אנחנו לא יודעים בכמה משפחת מדובר.

חיים כץ: קטי אמרה 200 משפחות.

קטי קטרין שטרית: לא.

קטי קטרין שטרית: אני יודעת.

קטי קטרין שטרית: עשיתי בדיקה.

חיים כץ: קשה אתך.

קטי קטרין שטרית: לא קשה אתי.

קטי קטרין שטרית: עשיתי בדיקה.

קטי קטרין שטרית: באתי עם נתונים.

קריאה: אבל הם צריכים להגיד את זה.

אביעד שוורץ: הסכום המדויק לכל משפחה, אני לא יכול להגיד כרגע.

חיים כץ: כמה שמתם לחבילה הזאת?

אביעד שוורץ: לא הגדרנו סכום לחבילה.

אביעד שוורץ: אנחנו רוצים לתת מענה שהוא יהיה סביר בהתאם למאפיינים המיוחדים של האוכלוסייה הזאת.

חיים כץ: מה זה סביר?

חיים כץ: תקשיב, אתה מהאוצר, בוא נעזוב את המלים ונדבר במספרים.

חיים כץ: בוא נדבר במסרים.

חיים כץ: מה זה סביר?

אביעד שוורץ: שוב, זה תלוי בכל משפחה.

חיים כץ: כמה עולה למשפחה עם שלושה ילדים או עם שני ילדים להעביר חודש אם לא כל יום אוכלים אנטריקוט?

חיים כץ: לא רק לחם וחלב, אבל לא כל יום אנטריקוט.

חיים כץ: לפעמים עוף.

חיים כץ: הוצאת אותו ללכת להביא תשובה?

אביעד שוורץ: לא.

חיים כץ: למה הוא הלך?

אביעד שוורץ: יש כמה דברים במקביל.

אביעד שוורץ: אני מתקשה לומר עכשיו את המספר המדויק של הדברים האלה.

חיים כץ: שלחו לכאן שני נציגים ואתה לא יודע לומר לי כלום.

אביעד שוורץ: חשוב להוסיף שבאמת הם מקבלים דמי כלכלה מעבר לעבודה.

אביעד שוורץ: העבודה היא השלמת הכנסה.

חיים כץ: הם לא עובדים.

חיים כץ: הם בחל"ת.

אביעד שוורץ: אבל מקבלים מהשירות הלאומי דמי כלכלה שגם הם גבוהים.

חיים כץ: מה זה גבוהים?

משה אבוטבול: תתביישו לספר את זה.

חיים כץ: כמה הוא מקבל?

אביעד שוורץ: המנכ"ל יכול לומר.

ראובן פינסקי: בין 1,200 במסלול החברתי עד 3,900 שקלים לחודש.

חיים כץ: זה פחות מהשלמת הכנסה.

חיים כץ: זה לא די גבוה.

אביעד שוורץ: יש עוד בת זוג שיכולה לעבוד.

חיים כץ: היא מטפלת בבית בשלושה ילדים.

חיים כץ: איך היא יכולה לעבוד?

חיים כץ: הגן יעלה לה יותר ממה שהוא תרוויח.

אביעד שוורץ: כמו שאני מכיר מנתוני תעסוקה, נשים חרדיות עובדות בשיעורים גבוהים, גם במקרה של נשים שנשואות למישהו שהוא במסגרת השירות הלאומי.

אביעד שוורץ: הוא לא המפרנס היחיד של הבית אבל הוא כן עוזר וזאת כן השלמת הכנסה ולכן אנחנו רוצים לתת את המענה.

חיים כץ: לא היית כאן בדיון שהתקיים בבוקר עת דנו על דמי האבטלה.

חיים כץ: באתם עם שיעורים מהבית וקיבלתם בראש.

חיים כץ: יקרה כאן אותו הדבר.

חיים כץ: זה יקרה כאן יותר מהר ממה שאתה חושב.

חיים כץ: אם זה יבוא לחוק, אני לא רואה אתכם מגישים הסתייגות.

חיים כץ: לא באת מוכן.

חיים כץ: אתה לא יודע להגיד לי כלום.

חיים כץ: אתה לא נותן לי נתונים, אתה לא נותן לי מספרים, אתה לא אומר לי שום דבר.

חיים כץ: זה לא עובד כך.

אביעד שוורץ: כי אנחנו עדיין עובדים על הדברים האלה.

אביעד שוורץ: לכן אנחנו לא רוצים להגיד מספרים.

חיים כץ: יש לכם זמן עד מחר.

חיים כץ: אם היום דנים והחוק על דמי האבטלה מגיע, אני מתכוון להכניס את זה כסעיף.

חיים כץ: אני מתכונן להכניס את המתנדב כסעיף.

חיים כץ: יש לכם זמן ללמוד.

חיים כץ: יש עוד מישהו שרוצה להגיד עוד משהו?

משה אבוטבול: רק משפט אחרון.

משה אבוטבול: עד שתבוא הנחמה, תצא הנשמה.

חיים כץ: אמרת יפה.

חיים כץ: משפט אחרון.

חיים כץ: תודה רבה.

חיים כץ: הישיבה נעולה.